Source: http://www.bihon.ro/vor-revansa-dupa-doua-esecuri/2177414
Timestamp: 2019-01-19 20:20:55+00:00

Document:
Vor revanșa după două eșecuri - BIHON
la	13. ianuarie 2019 10:08
Dragan Zekovic, coșgheterul absolut al orădenilor din ultimele meciuri	- © FOTO: ROBBY BOROȘ
CSM CSU Oradea primește vizita echipei BCMU FC Argeș, în ultimul meci din prima fază.
Liga Națională de baschet masculin își va consuma în weekend ultima etapă (cea de-a 14-a stagională) din cadrul Grupei Valorice A, în care echipa noastră va juca pe teren propriu cu ocupanta locului 5, BCMU Pitești. Formația campioană a suferit înfrângeri severe în precedentele două etape, în fața celor de la BC CSU Sibiu (scor 81-97), respectiv U BT Cluj-Napoca (scor 78-93). CSM CSU va căuta cu siguranță reabilitarea în urma acelor eșecuri, în partida cu echipa piteșteană.
Formația orădeană se confruntă cu problema plecării lui Sean Denison, dar ceilalți jucători vor trebui să suplinească absența acestuia. CSM CSU Oradea a arătat în ultimele două meciuri o scădere serioasă de formă. Jocul său colectiv a avut mult de suferit, în special cel din faza de apărare, unde echipa noastră nu mai reușește să realizeze intensitatea deosebită cu care era obișnuită. De asemenea, orădeni nu au mai avut aceleași procentaje ridicate la aruncările de la distanță, iar acest lucru a influențat realizările ofensive ale echipei. Rămâne de văzut în ce măsură se va îmbunătăți jocul în partida cu BCMU Pitești.
Aflată pe locul 4, CSM CSU are șanse reduse de a mai avansa în clasament. Orădenii ar putea devansa ocupanta locului 3, SCM U Craiova, doar în cazul în care craiovenii ar pierde meciul de acasă cu SCM Timișoara, fapt care pare puțin probabil.
„Va trebui să găsim soluții pentru suplinirea absenței lui Denison. Evoluțiile din ultimele meciuri ne arată că mai avem foarte mult de muncit”, a afirmat antrenorul Cristian Achim.
Meciul CSM CSU Oradea – BCMU FC Argeș Pitești va avea loc duminică seară, la Arena „Antonio Alexe”, cu începere de la ora 18:00. Partida va fi transmisă în direct la Digi Sport 4.
Taguri: baschet masculin, BCMU FC Argeş, CSM CSU Oradea, revansa

References: CSM 
 CSM 
 CSM 
 CSM 
 CSM 
 CSM